Beskæftigelsesregion Nordjylland og Stressforeningen har hver deres liste over erhverv og jobfunktioner, som er særligt udsatte for at blive påvirket af stress.

I modsætning til, hvad man måske skulle tro, er det ikke akkordarbejde på byggepladsen eller slagteriet der giver den værste stress - heller ikke en hektisk mediearbejdsplads er særlig slem. Værst er det faktisk, hvis du er administrativ medarbejder. På en suveræn andenplads kommer sygeplejerskerne - lige foran skolelærere, pædagoger og socialrådgivere. Stressforeningen kalder de samme job for klientarbejde. Her kan man opleve vold, trusler, chikane og konflikter, og det kan udvikle stress. Det kan man også ved ensidigt arbejde - som udføres for eksempel ved et samlebånd - eller som rengøringsassistent. Arbejdet, der ofte udføres i højt tempo, øger desuden risikoen for at udvikle en egentlig depression. På sjettepladsen over risikojob kommer lederen! Skarpt fulgt af den akademiske medarbejder, som - tro det eller lad være - er mere udsat end social- og sundhedshjælperen. Endelig er du også udsat hvis du lever af et såkaldt grænseløst arbejde, hvor jobbet faktisk følger dig hele døgnet. Det er for eksempel kontorchefen, ingeniøren... og selvfølgelig journalisten.